

**REPUBLIKA HRVATSKA**

**KRAPINSKO-ZAGORSKA ŽUPANIJA**

**OPĆINA GORNJA STUBICA**

**OPĆINSKI NAČELNIK**

KLASA:024-04/22-01/005

URBROJ:2140-12-04/01-22-1

Gornja Stubica, 12. rujna 2022. godine

Na temelju članka 45. Statuta Općine Gornja Stubica (“Službeni glasnik Krapinsko-zagorske županije” broj: 28/18., 06/20. i 11/21.) općinski načelnik Općine Gornja Stubica dana 12. rujna 2022. godine donosi

**PRAVILNIK**

**o korištenju službenog automobila**

**Članak 1.**

Ovim se Pravilnikom uređuje korištenje službenog automobila u vlasništvu Općine Gornja Stubica te prava i obveze općinskog načelnika, službenika i namještenika u svezi s korištenjem službenih vozila.

**Članak 2.**

Pravo na korištenje službenog automobila 24 sata dnevno za službene potrebe imaju općinski načelnik, službenici i namještenici Općine Gornja Stubica.

Službeni automobil Toyota hilux, registarskih oznaka KR590FU, u pravilu je, u radnom vremenu na korištenju kod radnika na održavanju Lokalnog vodovoda Dobri Zdenci.

**Članak 3.**

Osobe iz članka 2. stavka 1. ovog Pravilnika moraju posjedovati važeću vozačku dozvolu te se pridržavati odredbi Zakona i drugih propisa kojima se uređuje sigurnost prometa na cestama kao i odredbi ovoga Pravilnika.

Prilikom korištenja službenog automobila, korisnik je dužan postupati pažnjom dobrog gospodara. Radi osiguranja normalnog korištenja, korisnik je dužan prilikom preuzimanja službenog automobila izvršiti vizualni pregled istog. Sve primjedbe dužan je bez odgode prenijeti općinskom načelniku ili pročelniku Jedinstvenog upravnog odjela.

U slučaju prometne nezgode, oštećenja ili kvara službenog automobila korisnik je dužan bez odgode obavijestiti općinskog načelnika ili pročelnika Jedinstvenog upravnog odjela.

**Članak 4.**

Za vrijeme korištenja službenog automobila korisnici su dužni voditi evidenciju o izvršenim radnjama i prijeđenim kilometrima na utvrđenom obrascu putnog naloga ili putnog radnog lista.

**Članak 5.**

Osoba koja upravlja službenim automobilom dogovorna je za prometne prekršaje počinjene tijekom upravljanja službenim automobilom te snosi sankcije pred nadležnim tijelima sukladno posebnim propisima.

Osoba koja upravlja službenim automobilom dužna je platiti prekršajne kazne i troškove bespravnog parkiranja tijekom korištenja službenog automobila.

**Članak 6.**

Korisnik službenog automobila dužan je za svako punjenje vozila gorivom na benzinskoj postaji dostaviti Jedinstvenom upravnom odjelu Odsjeku za financije i proračun račun s pečatom benzinske postaje ovjeren od strane korisnika.

**Članak 7.**

Brigu o servisu vozila obveznom tehničkom pregledu vozila vodi Odsjek za komunalne poslove Jedinstvenog upravnog odjela.

**Članak 8.**

Ovaj Pravilnik stupa na snagu danom donošenja, a objaviti će se na službenim stranicama Općine Gornja Stubica.

  **OPĆINSKI NAČELNIK**

 **Jasmin Krizmanić, dipl. ing. prom.**